Na temelju odredbe članka 71. Zakona o zaštiti životinja („Narodne novine“, broj 102/17, 32/19), članka 35. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12 i 19/13-pročišćeni tekst i 137/15), na temelju članka 24. Statuta Zagrebačke županije („Glasnik Zagrebačke županije“, broj 17/09, 31/09, 4/13, 6/13-pročišćeni tekst, 5/18, 14/18 i 18/18- pročišćeni tekst) i članka 64. Poslovnika Županijske skupštine Zagrebačke županije („Glasnik Zagrebačke županije“, broj 26/09, 5/13, 6/13-pročišćeni tekst, 28/17, 5/18, 14/18 i 18/18-pročišćeni tekst), a sukladno prijedlogu mjera Koordinacijske radne skupine Županijska skupština Zagrebačke županije na svojoj…………….. sjednici, održanoj dana ………………….2019. godine, *d o n i j e l a j e*

**PROGRAM KONTROLE POPULACIJE NAPUŠTENIH PASA NA PODRUČJU ZAGREBAČKE ŽUPANIJE**

1. **UVOD**

Zakonom o zaštiti životinja („Narodne novine“ broj 102/17, 32/19) kao temeljnim propisom propisuju se odgovornosti i obveze fizičkih i pravnih osoba radi zaštite životinja tijekom korištenja što uključuje zaštitu njihovih života, zdravlje, dobrobit, način postupanja sa životinjama, uvjeti koji su potrebni za zaštitu životinja (pri držanju, uzgoju, izvođenju zahvata, usmrćivanju, prijevozu, korištenju u znanstvene svrhe, držanju u zoološkim vrtovima, prilikom prodaje, postupanje s napuštenim i izgubljenim životinjama inspekcijski nadzor i prekršajne odredbe dr.

Program kontrole populacije napuštenih pasa donose tijela jedinica područne (regionalne) samouprave uzimajući u obzir prijedloge Koordinacijske radne skupine.

Program se temelji na općim načelima zaštite i postupanja sa napuštenim i izgubljenim životinjama (psima) što uključuje prevenciju bolesti, veterinarsku skrb, primjeren smještaj, obazrivo postupanje sa životinjama i hranidbu životinja, a osobito razvijanje svijesti javnosti, osobito mladih o zaštiti životinja, označavanju pasa te kontrola populacije pasa koja mora biti praćena promjenama u ponašanju ljudi kako bi bila učinkovita.

**ZAGREBAČKA ŽUPANIJA (osnovni podaci)**

Zagrebačka županija prostire se na 3.060 m2 u središnjem dijelu Sjeverozapadne Hrvatske, okružuje Grad Zagreba, prema popisu stanovništva iz 2011. godine ima 317.642 stanovnika. Zagrebačka županija ima devet gradova (Jastrebarsko, Samobor, Zaprešić, Velika Gorica, Dugo Selo, Vrbovec, Sv. I. Zelina, Ivanić – Grad i Sveta Nedelja) i dvadeset pet općina (Brdovec, Bistra, Brckovljani, Bedenica, Dubrava, Dubravica, Farkaševac, Gradec, Jakovlje, Klinča Sela, Kloštar Ivanić, Krašić, Kravarsko, Križ, Luka, Marija Gorica, Orle, Pisarovina, Pokupsko, Preseka, Pušća, Rakovec, Rugvica, Stupnik i Žumberak) sa ukupno 697 naselja.

Zagrebačka županija je središte vikend odmorišta za građane velikih gradova osobito grada Zagreba čime postaje područje za napuštene pse zbog neodgovornog ponašanja posjednika psa.

U Zagrebačkoj županiji ukupno je registrirano 6 skloništa.

|  |  |  |
| --- | --- | --- |
| Redni broj | Broj odobrenja skloništa | Naziv i adresa skloništa |
|  |  |  |
| 1. | SZŽ-008 | Veterinarska ambulanta Cerje-Pokupsko d.o.o. Cerje Pokupsko 29/c, 10414 Pokupsko |
| 2. | SZŽ-021 | Sklonište za životinje -Veterinarske stanice Jastrebarsko, Trešnjevka 61, 10450 Jastrebarsko |
| 3. | SZŽ-028 | Sklonište za životinje: ''Mr. Dog'' Braće Radić 35, Topolje, 10316 Lijevi Dubrovčak |
| 4. | SZŽ-032 | Sklonište za životinje ''Šapica'' , Krapinska 111 ,10298 Donja Bistra |
| 5. | SZŽ-034 | Sklonište za životinje, Jagodno bb, Jagodno, 10410 Velika Gorica |
| 6. | SZŽ-006 | Sklonište za životinje, Petina bb, 10 410 Velika Gorica. |

Izvor podataka: Uprava za veterinarstvo i sigurnost hrane

Prema podacima iz Lysacan-a (računalna aplikacija) u 2017. godini ukupno je u Zagrebačkoj županiji bilo mikročipirano 36.185 pasa. Nakon provedbe nadzora obveznog mikročipiranja (nadzor provodile JLS) pasa određenog propisom o veterinarstvu kod posjednika pasa čiji psi nisu upisani u Upisnik kućnih ljubimaca taj broj se povećao u 2018. godini na 39.313 mikročipiranih pasa.

|  |  |  |
| --- | --- | --- |
| Općina/grad | Broj pasa/2017. | Broj pasa/2018. |
| Bedenica | 184 | 187 |
| Bistra | 735 | 803 |
| Brckovljani | 832 | 874 |
| Brdovec | 1401 | 1481 |
| Dubrava | 804 | 837 |
| Dubravica | 246 | 262 |
| Dugo Selo | 1550 | 1771 |
| Farkaševac | 357 | 364 |
| Gradec | 581 | 636 |
| Ivanić-Grad | 1791 | 2009 |
| Jakovlje | 476 | 500 |
| Jastrebarsko | 1899 | 2046 |
| Klinča Sela | 744 | 783 |
| Kloštar Ivanić | 814 | 889 |
| Krašić | 296 | 314 |
| Kravarsko | 167 | 187 |
| Križ | 870 | 933 |
| Luka | 215 | 219 |
| Marija Gorica | 386 | 448 |
| Orle | 300 | 333 |
| Pisarovina | 961 | 959 |
| Pokupsko | 241 | 412 |
| Preseka | 261 | 272 |
| Pušća | 422 | 465 |
| Rakovec | 245 | 258 |
| Rugvica | 935 | 979 |
| Samobor | 3949 | 4232 |
| Stupnik | 382 | 430 |
| Sveta Nedelja | 1957 | 2117 |
| Sveti Ivan Zelina | 1982 | 2108 |
| Velika Gorica | 5877 | 6466 |
| Vrbovec | 2053 | 2159 |
| Zaprešić | 2093 | 2396 |
| Žumberak | 179 | 184 |
|  |  |  |
|  |  |  |
| ZAGREBAČKA ŽUPANIJA UKUPNO | 36185 | 39313 |

Izvor podataka: Ministarstvo poljoprivrede, prosinac 2018. godine

1. **POJMOVI**

U ovom programu pojedini pojmovi imaju slijedeće značenje:

***Program kontrole populacije pasa***je Program čiji je cilj smanjenje populacije napuštenih pasa na određenu razinu i/ili održavanje na toj razini i/ili upravljanje njome.

***Sklonište za životinje*** je objekt u kojem se smještaju i zbrinjavanju napuštene i izgubljene životinje gdje im se osigurava potrebna skrb i pomoć. Sklonište može osnovati fizička ili pravna osoba, jedna ili više jedinica lokalne samouprave. Ako na području županije nema skloništa osnovanog od strane fizičke ili pravne osobe odnosno jedinice lokalne samouprave, tada sklonište osniva jedinica regionalne samouprave. Način držanja životinja u skloništu, postupanje sa životinjama u skloništu, rad skloništa i udovoljavanje svih ostalih uvjeta propisuje nadležno Ministarstvo.

***Usmrćivanje***je postupak koji se obavlja sredstvima i metodama odobrenim u tu svrhu i na propisan način tako da se životinjama prouzroči najmanja moguća bol, patnja i strah.

***Posjednik životinje*** (psa) je svaka pravna ili fizička osoba koja je kao vlasnik, korisnik ili skrbnik stalno ili privremeno odgovoran za zdravlje i dobrobit životinje .

***Pas u posjedu*** je pas s osobom koja je za njega odgovorna.

***Odgovorno posjedovanje psa*** je situacija u kojoj posjednik prihvaća i izvršava obveze u skladu sa propisima (označavanje, cijepljenje, veterinarska skrb, kontrola razmnožavanja, hranjenje i smještaj) i osigurava potrebe psa vezane za ponašanje, okolinu i fizičke potrebe te sprječavanje rizika (agresija, prenošenje bolesti ili uzrokovanje ozljeda) koje pas može predstavljati za zajednicu, druge životinje ili okolinu.

***Izgubljeni pas*** je onaj pas koji je napustio posjednika bez njegove volje i on ga traži.

***Napušteni pas*** je onaj pas kojega je posjednik napustio.

***Pas lutalica*** je svaki pas koji nije pod izravnom kontrolom posjednika ili ga se ne sprječava u lutanju, što uključuje i definiciju izgubljenog i napuštenog psa. Postoji nekoliko vrsta pasa lutalica: pas koji ima posjednika, ali ipak slobodno luta i nije pod izravno kontrolom posjednika ili ograničenjem kroz određeno vrijeme; pas koji slobodno luta i nema posjednika; divlji pas koji je u stvari domaći ali se vratio u divlje stanje i nije izravno ovisan o ljudima.

**NADLEŽNOSTI I ODGOVORNOSTI**

U provođenju i razvijanju Programa sudjeluju i odgovorna su lokalna i regionalna samouprava agencije, veterinarske organizacije i veterinarske prakse, nevladine organizacije i posjednici psa.

***Ministarstvo poljoprivrede*** nadležno je tijelo. Nadležno tijelo iz područja veterinarstva odgovorno je za donošenje i nadzor nad provedbom zakona vezanog uz zdravlje i dobrobit životinja u skladu s propisima o veterinarstvu. Nadzor nad propisima iz područja veterinarstva provode veterinarski inspektori Državnog inspektorata. Ako se utvrdi prevelik broj napuštenih pasa na području neke jedinice lokalne odnosno područne (regionalne) samouprave način i financiranje kontrole razmnožavanja napuštenih pasa na tom području može naredbom propisati ministar.

***Komunalni redari*** ovlašteni su za nadzor nad provedbom općih akata koje donosi jedinica lokalne samouprave, te o svakom postupanju suprotnom od odredbi Zakona za koje nije nadležan obavijestiti veterinarsku inspekciju. Komunalni redar ovlašten je pregledati isprave na temelju kojih može utvrditi identitet stranke i drugih osoba koje sudjeluju u nadzoru, ući u prostore u kojima se drže kućni ljubimci, uzimate izjave stranaka i drugih osoba, zatražiti podatke i dokumentaciju, prikupljati dokaze na vizualni i drugi odgovarajući način, očitati mikročip, obavljati druge radnje u svrhu nadzora te podnijeti kaznenu prijavu ili optužni prijedlog.

***Odgovornosti drugih tijela/agencija/lovoovlaštenika*** ovisit će o riziku kojim se upravlja i cilju mjera koje se koriste za kontrolu populacije pasa. Kontrola pasa lutalica koji predstavljaju opasnost za okolinu (npr. pas lutalica u nacionalnim parkovima, sprječavanje napada pasa lutalica na divlje životinje ili prenošenje bolesti na divlje životinje) odgovorno je nadležno tijelo koje uređuje područje lova životinja - Ministarstvo poljoprivrede.

***Policija*** sukladno posebnim propisima i svojim ovlastima pruža pomoć komunalnom redaru ako se prilikom nadzora ili izvršenja pravomoćnog rješenja očekuje ili pruža otpor.

***Jedinice lokalne samouprave***

* propisuju uvjete i način držanja kućnih ljubimaca (pasa) u skladu s njihovim potrebama, na način koji ne ugrožava zdravlje i sigurnost ljudi i životinja,
* propisuju način postupanja s napuštenim ili izgubljenim životinjama
* može propisati trajnu sterilizaciju kao mjeru za napuštene i izgubljene životinje životinja
* osiguravaju nadzor provedbe obveznog mikročipiranja pasa određenog propisom o veterinarstvu kod posjednika pasa čiji psi nisu upisani u Upisnik kućnih ljubimaca
* financiraju poslove sakupljanja napuštenih ili izgubljenih životinja
* može sklopiti ugovor o sakupljanju i zbrinjavanju napuštenih životinja ili izgubljenih životinja sa skloništem
* može osnovati sklonište sa jednom ili više jedinica lokalne samouprave
* troškove skrbi, sterilizacije, označavanja i veterinarske zaštite napuštenih ili izgubljenih životinja u skloništu kojeg su osnovale jedna ili više jedinica lokalne samouprave ili u slučaju sklapanja ugovora o sakupljanju odnosno zbrinjavanju životinja financiraju jedinice lokalne samouprave, a ako je vlasnik životinje poznat ili se naknadno utvrdi dužan je podmirit troškove skrbi, sterilizacije, označavanja i veterinarske zaštite,
* obvezna je razvijati svijest javnosti, osobito mladih o zaštiti životinja

***Jedinica regionalne samouprave***

* obavezna je osnovati i organizirat rad Koordinacijske radne skupine,
* osigurati prostor, tehničku podršku, opremu za održavanje sastanaka i rad koordinacijske radne skupine
* odrediti osobu odgovornu za dobrobit životinja koja mora biti član Koordinacijske radne skupine
* Koordinacijska radna skupina sastoji se od predstavnika jedinica lokalne samouprave, regionalne samouprave, predstavnika skloništa za životinje, predstavnika nevladinih organizacija za zaštitu životinja, predstavnika upravnog tijela jedinice lokalne samouprave nadležnog za komunalno gospodarstvo, predstavnika središnjeg tijela državne uprave nadležnog za unutarnje poslove iz mjesne nadležnosti policijske uprave, Hrvatske veterinarske komore, veterinarskog inspektora, a po potrebi i predstavnici drugih pravnih i fizičkih osoba
* donosi Program kontrole populacije napuštenih pasa uzimajući u obzir prijedlog Koordinacijske radne skupine i preporuke za kontrolu populacije pasa lutalica Svjetske organizacije za zdravlje životinja (OIE) te ga dostavlja nadležnom tijelu na procjenu
* ako nije osnovano sklonište za životinje na području jedinice regionalne samouprave od strane fizičkih ili pravnih osoba ili jedinica lokalne samouprave, isto osniva jedinica regionalne samouprave. Troškove osnivanja snose jedinice lokalne i područne (regionalne) samouprave,
* obvezna je razvijati svijest javnosti, osobito mladih o zaštiti životinja.

***Koordinacijska radna skupina***

* praćenje problematike zbrinjavanja napuštenih životinja na području njihove područne (regionalne) samouprave
* donošenje mjera za smanjenje broja napuštenih pasa
* poticanje označavanje životinja za koje ne postoji obveza označavanja,
* razvoj smjernica dobre prakse o primjernom smještaju i skrbi za životinje
* poticanje kontrole razmnožavanja kućnih ljubimaca osobito pasa
* razvoj smjernica dobre prakse vezano uz rad skloništa
* edukativno djelovanje o potrebi zaštite životinja i odgovornom posjedovanju životinja
* praćenje rada skloništa vezano uz oglašavanje životinja za udomljavanje,
* predlaganje i sudjelovanje u izradi uvjeta za držanje kućnih ljubimaca
* unapređenje zaštite životinja, ovisno o problemima i interesima jedinaca lokalne odnosno područne (regionalne) samouprave
* predlaže čelniku jedinice područne (regionalne) samouprave mjere za smanjenje broja napuštenih životinja na njihovom području.

***Skloništa***

* mogu osnovati fizičke ili pravne osobe
* obavlja djelatnost temeljem rješenja koje donosi nadležno tijelo
* način držanja životinja u skloništu, osposobljenost osoblja koje sakuplja životinje, brine o životinjama u skloništu, načinu postupanja sa životinjama, radu skloništa, način i sadržaj vođenja upisnika skloništa propisuje nadležno tijelo,
* čiji rad financira jedinica lokalne samouprave mora primati prijave o napuštenim i izgubljenim životinjama, organizirati samostalno ili u suradnji s jedinicama lokalne samouprave sakupljanje i prijevoz izgubljenih i napuštenih životinja do skloništa, osigurati smještaj izgubljenih i napuštenih životinja, osigurati smještaj privremeno oduzetih životinja
* sva skloništa moraju osigurati veterinarsko-zdravstvenu zaštitu životinja, označavanje pronađenih neoznačenih pasa u roku od deset dana od dolaska u skloništu, trajnu sterilizaciju pronađenih pasa i mačaka osim ako je životinja označena pa je moguće pronaći vlasnika i vratiti životinju, tražiti vlasnike napuštenih i izgubljenih životinja ili ih nastojati udomit oglašavanjem putem sredstava javnog priopćavanja i na druge načine
* voditi evidenciju o pronađenim životinjama i njihovom udomljavanju ili usmrćivanju.

***Veterinar u privatnom sektoru*** (veterinarske organizacije, veterinarske prakse) savjetuje posjednika psa o načinu njegova držanja s obzirom na potreban smještaj, hranidbu i postupanje sa psom. Veterinar također ima važnu ulogu u kontroli bolesti jer je prva osoba koja će od strane posjednika biti obaviještena o simptomima ili koja će primijetiti da pas boluje od bolesti koje se prijavljuju (npr. bjesnoća). U skladu sa Zakonom o veterinarstvu prijavljuje nadležnom tijelu sumnju na bjesnoću ili neku drugu bolest koja se obavezno prijavljuje. Također mogu uočiti slučajeve zanemarivanja psa, lošeg postupanja sa psom, do mogućnosti napuštanja psa ili njegova lutanja, neoznačavanje psa mikročipom i o svom nalazu obavijesti nadležnu veterinarsku inspekciju.

Privatni veterinari koji su ovlašteni za provođenje mjera za osiguranje zdravlja pasa provode mjere koje uključuju testiranje na visinu titra protutijela na bjesnoću ako se to traži, cijepljenje protiv bjesnoće i druge bolesti, označavanja pasa i unošenje podataka o oznaci u Upisnik kućnih ljubimaca koji vodi Uprava za veterinarstvo i sigurnost hrane te sterilizaciju i drugo na način i sredstvima određenim Zakonom o zaštiti životinja. Cijepljenje pasa, vođenje Upisnika kućnih ljubimaca te izdavanje propisane isprave o upisu i cijepljenju psa protiv bjesnoće obveza je ovlaštene pravne ili fizičke osobe u skladu s odredbama Zakona o veterinarstvu i Pravilnika o označavanju pasa. Broj oznake psa (mikročip) ovlaštena veterinarska organizacija odnosno ambulanta veterinarske prakse ovlaštene za cijepljenje pasa protiv bjesnoće unosi u Upisnik kućnih ljubimaca koji vodi Uprava za veterinarstvo i sigurnost hrane. Također isti broj se upisuje i u propisanu ispravu o upisu i cijepljenju psa protiv bjesnoće. Sadržaj i oblik isprave o obveznom upisu i provedenim mjerama propisan je Pravilnikom o putovnici za kućne ljubimce.

***Nevladine organizacije – udruge*** koje se bave područjem zaštite životinja, okoliša, prirode i druge neprofitabilne organizacije važan su partner nadležnih tijela, jedinica lokalnih i regionalnih samouprava i skloništa. Osobito je važna njihova uloga u razvijanju i podizanju svijesti javnosti te razumijevanju i pomaganju pribavljanja potrebnih resursa kako bi na praktičan način pridonijeli oblikovanju i uspješnoj provedbi programa kontrole populacije napuštenih pasa. Nevladine organizacije – udruge mogu pružiti informacije javnosti o odgovornom vlasništvu psa, stručnosti o postupanju sa psima, provedbi sterilizacijskih programa.

***Posjednici psa***

* moraju osigurati označavanje psa,
* uvjete držanja pasa u skladu s njihovim potrebama,
* nije dozvoljeno držanje, postupanje i kretanje psa na način koji ugrožava zdravlje i sigurnost ljudi osobito djece i drugih životinja
* zabranjeno je držanje psa stalno vezanim ili u prostorima bez omogućavanja kretanje izvan tog prostora,
* moraju osigurati kontrolu razmnožavanja psa pod njihovim nadzorom, zbrinuti mladunčad
* ako ne žele zbrinut mladunčad snose troškove njihova zbrinjavanja što može uključiti troškove trajne sterilizacije
* koji se bave uzgojem psa za daljnju prodaju ne mogu započeti obavljati djelatnost bez rješenja o registraciji uzgoja koju donosi nadležno tijelo
* koji drže više od devet psa starijih od šest mjeseci, ali ne više od 20 pasa u svrhu udomljavanja mogu držati pse koje im je povjerilo na čuvanje sklonište s kojim imaju sklopljen ugovor o tome a sklonište osigurava označavanje pasa te sterilizaciju, vodi propisane evidencije i oglašava pse u svrhu udomljavanja
* ako posjednik drži više od dvadeset psa starijih od šest mjeseci koje mu je na čuvanje povjerilo sklonište mora i sam biti odobren kao sklonište
* kontrolu razmnožavanja moguće je osigurati putem sterilizacije psa
* postupanje sa psom te njegovo kretanje na način koji ne ugrožava zdravlje i sigurnost drugih životinja i ljudi, osobito djece na način koji neće predstavljati opasnost za zajednicu i/ili okolinu

1. **CILJEVI PROGRAMA KONTROLE POPULACIJE NAPUŠTENIH PASA**
2. Promicanje odgovornog posjedovanja pasa,
3. Poticanje označavanje životinja,
4. Poticanje kontrolu razmnožavanja pasa,
5. Poticanje udomljavanja pasa iz skloništa.
6. **MJERE I AKTIVNOSTI**
7. ***Odgovorno posjedovanje pasa***

Člankom 69. Zakona o zaštiti životinja određeno je da su nadležno tijelo državne uprave i tijela jedinica lokalne i područne (regionalne) samouprave obvezna razvijati svijest javnosti, a osobito mladih o zaštiti životinja.

Edukacija o odgovornom posjedovanju pasa (putem medija, tisak, letak) je jedna od najvažnijih sastavnica Programa, a njom se nastoji potaknuti odgovorno ponašanje s psima i sprječavanje njihovog napuštanja od strane vlasnika.

Temelj za edukaciju su i Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama i divljim životinjama koje su donesene od strane jedinica lokalne samouprave Zagrebačke županije.

1. ***Označavanje pasa***

Prema članku 63. Zakona o zaštiti životinja, troškove skrbi, sterilizacije, označavanja i veterinarske zaštite kod životinja kojima je vlasnik nepoznat, u skloništu za životinje snosi jedinica lokalne samouprave, a ako je vlasnik poznat ili se naknadno utvrdi dužan je podmiriti navedene troškove.

Također sukladno članku 52. navedenog Zakona, ako se na području pojedine jedinice lokalne odnosno područne (regionalne) samouprave utvrdi veliki broj napuštenih pasa, način i financiranje kontrole razmnožavanja napuštenih pasa na tom području naredbom može propisati ministar.

Cilj je da svaki pas na području jedinice lokalne samouprave bude mikročipiran te da se na taj način lakše dolazi do vlasnika/skrbnika izgubljenog ili napuštenog psa.

1. ***Kontrola razmnožavanja pasa***

Kontrola razmnožavanja putem sterilizacije jedan je od glavnih rješenja problema populacije napuštenih pasa jer je reproduktivni potencijal pasa visok i broj nezbrinutih pasa može u nekoliko godina višestruko povećati.

Jedinice lokalne samouprave mogu propisat trajnu sterilizaciju kao obvezan način kontrole razmnožavanja pasa za napuštene ili izgubljene životinje.

Prema članku 52. stavak 1. i 2. Zakona o zaštiti životinja kontrola razmnožavanja je obvezna i predstavlja odgovornost posjednika psa koji je dužan osigurati kontrolu razmnožavanja životinja koje su pod njegovim nadzorom te zbrinut mladunčad vlastitih kućnih ljubimaca. Ako vlasnici kućnih ljubimaca sami ne žele zbrinuti mladunčad kućnih ljubimaca, snose troškove njihova zbrinjavanja, a u slučaju pasa i troškove njihove trajne sterilizacije. Ako vlasnici kućnih ljubimaca ne zbrinjavanju mladunčad kućnih ljubimaca, veterinarski inspektor po utvrđivanju napuštanja mladunčadi vlastitog kućnog ljubimca, vlasniku može odrediti mjeru trajne sterilizacije kućnog ljubimca, a na troška vlasnika.

1. ***Udomljavanja pasa iz skloništa***

Edukativnim djelovanjem putem oglašavanja kućnih ljubimaca koji se nalaze u skloništu za životinja, čime bi se potaknulo udomljavanje umjesto kupnja životinja. Obilazak skloništa predškolskih i školskih ustanova kako bi se u najranijoj dobi promicalo odgovorno posjedovanje životinja i spriječilo njihovo napuštanje.

1. **PROVEDBA PROGRAMA**

Program se donosi za petogodišnje razdoblje. Koordinacijska radna skupina putem Upravnog odjela za poljoprivredu, ruralni razvitak i šumarstvo početkom kalendarske godine predlaže mjere/aktivnost za financiranje u tekućoj godini. Župan donosi odluku o uvjetima i kriterijima za dodjelu sredstava. Provedba mjera i aktivnosti ovisit će o stanju populacije napuštenih pasa na području Zagrebačke županije, osiguranim proračunskim sredstvima za tekuću godinu, a sukladno pozitivnima zakonskim propisima.

1. **ZAVRŠNE ODREDBE**

Program kontrole populacije napuštenih pasa u Zagrebačkoj županiji objavit će se u „Glasniku Zagrebačke županije“.

Klasa:

Urbroj:

PREDSJEDNIK

ŽUPANIJSKE SKUPŠTINE

Damir Mikuljan